Amlitmona (suterot)

Rupa
Koe intafa savsafa mona ke Fudafolk, moltam koe lentefa Turka, pomanon gan Redjep klodik sagaf zanisik, Fatma va tel baroy veynazbeik kazawar. Beka loon tiyir 90-daf ise vewar da pu sin kalir kire va zavzara do setikekseem abdurenar, va manyona worara armorasa va yon vielcek is tulotrelasa va ugal Fatma karolar.

Tel baroy yik tid amidapaf : Faruk tir izvopik ise ta aneyara koe savseluxaxaxo ke widotam blirektur ; Nilgun berikya tir listaf is zardaf sayudasik va dodelalazava ; Metin toleanazbeik leklaon tis tandaf, tir bitonaf kotlik klokas da tutufawer.

Bal bata tandeafa idulugalafa jonvielera, sin va yono xo ke rumeugal dimtrasid, dodisukeson wal vumeltaf is plinaf lekef Fudafolk is vanpiyis rabaf moltam. Sin va gluyaxa do yon abdif nik tolwebokad. Vanmiaeon tir Hasan, nutik ke Redjep, malipon duxibeyen va Nilgun voxen inaf gaderopaf trakurayeem va inya ilfid.

Luxe Fatma zavzar ralentana va intaf abdiugal, nuvelason folvaf, tciamon suson va birga kivoe da gan veynazbeikeem zo ilikatcur. Areldon, kiblar da ganon divetamava zo vielvielon ilfir… 

Sebuks
Fudafolk tir widavama ke Turka dum jontikara. Kota volsaca ke sanelia kaikimpana walo toloya tamava is aneyasa va tela intafa pilkoma dilized. Koredikeem tir ewavakiraf gu mana esaca, kottan ilkon kategis varze betukepereem ke XX-eafa decemda tizon tsenteyes va stabregeem ke Otman gindugal. Ede nuyuca abduayar, patecta di zo gotolvegeduyur enide anton kaagdeson va abdiugalki ben wiluca rozalewer. Mancoba en tir lirkkirafa larde ravlem dum wiluca ik sokasane ik 'suptuca tid tel ke kevelik, ke bata Talteka kotviele kevalieyena isu bogayana is wetce wasik medjumena. Tison abduxoevik ok kategirevik ok suptik ok islamevik ok doevik ok cosevik, kulik ok copik, koredik ke berpot va kobodeem is etrakeem ke refa Turka tulecad.

Tola va sint kontomon sollipad kire tana tamavenvara solparsar. Tulon, pu kurenikye dum pukeem ke islameva koaykar Fatma va int levplekur. Voxen tokinde va ayik rawas va yasa ta koafira kan yoni ovafi'' va Roneka aneyason va sutelara va xadola bro Diderot co grurenayar ? Tid volrotixesaca dum merodivoksena eksaca krulded, voxen lanon tir tele lorote viele mana valevepestaka lazavana is kiewagina gan wafivafa sbolesuca ke taltekikeem lanaf gu inafa araya isu vodeem.

Sessiz Ev tir taneaf berpot ke Orhan Pamuk, voxen, valev elupkaf watseem isu uumeem ke grabom, bata kuranira va akoyera va belisik kan esafa kolnara is elvon jonmamafa pwadera koeon ixam tir. Brubetca pomasa enide va yon gonoy ke turkafa gloga vion kolanit.

 Dere rupel 
 Orhan Pamuk : Turkavaf suterotik ( 1952- )

|style="vertical-align: top;"|

|}

Amlitmona (suterot)
Amlitmona (suterot)
Amlitmona (suterot)
Amlitmona (suterot)